সিকিমে ভয়াবহ ভূমিধস! মৃত ৪

ওয়েব ডেস্ক: ভারী বৃষ্টির জেরে ভয়াবহ ভূমিধসের কবলে পড়ল পশ্চিম সিকিমের ইয়াংথাঙ (Sikkim Yangthang)। দুর্যোগে প্রাণ হারালেন একই পরিবারের ৪ সদস্য। ঘটনায় আহত আরও ১ জন। খবর পেয়েই উদ্ধার কাজে ছুটে যায় স্থানীয় প্রশাসন ও এসএসবি জওয়ান। স্থানীয়দের উপস্থিতিতেই শুরু হয় উদ্ধার কাজ।

বৃহস্পতিবার মধ্যরাতে আচমকা ধস নামে (Landslide) ইয়াংথাং বিধানসভা এলাকার আপার রিম্বি গ্রামে। একটি বাড়ি ধসে গিয়ে চাপা পড়েন ৩ জন। ঘটনাস্থলেই তাঁদের মৃত্যু হয়। অন্যদিকে, নদীতে তলিয়ে যান দু’জন। ঘটনার খবর পাওয়া মাত্রই ঘটনাস্থলে ছুটে যায় বিপর্যয় মোকাবিলা বাহিনী। স্থানীয় বাসিন্দারাও এগিয়ে যান উদ্ধার কাজে।

আরও পড়ুন: দূরপাল্লার ট্রেনের টিকিটে জালিয়াতি আটকাতে কঠোর পদক্ষেপ রেলের

উদ্ধারকারী দল ও স্থানীয়দের তৎপরতায় প্রবল স্রোতে বওয়া নদীতে গাছের গুঁড়ি ভাসিয়ে দুই মহিলাকে উদ্ধার করা হয়। দ্রুত তাঁদের স্থানীয় হাসপাতালে নিয়ে যাওয়া হয়। হাসপাতালে নিয়ে গেলে চিকিৎসক একজনকে ম্রত বলে ঘোষণা করেন। দুর্ঘটনায় অপর এক গুরুতর আহতের চিকিৎসা চলছে হাসপাতালে। এদিকে, ধসের এলাকায় এখনও জারি তল্লাশি ও উদ্ধার কাজ।

গ্যাজিং জেলার পুলিশ সুপার ছেরিং শেরপা জানান, একটানা ভারী বৃষ্টি ও পাহাড়ের রাস্তা বিপদজনক হওয়ায় উদ্ধার কাজে রীতিমতো বেগ পেতে হয় উদ্ধারকারী দলকে। তবুও স্থানীয় মানুষ ও একাধিক সংস্থার সমন্বয়ে উদ্ধার কাজ সম্ভব হয়েছে। অনেকের প্রাণ বাঁচানো গিয়েছে।

দেখুন অন্য খবর

The post সিকিমে ভয়াবহ ভূমিধস! মৃত ৪ first appeared on KolkataTV.